C 194/46
EL
Επίσημη Εφημερίδα της Ευρωπαϊκής Ένωσης
12.5.2022
1.12.
Η ΕΟΚΕ καλεί την Ευρωπαϊκή Επιτροπή να θεσπίσει ένα σύμφωνο για τη δικαιοδοσία στις ΕΑΠ, όπως έχει κάνει για αρκετά βιομηχανικά οικοσυστήματα.
1.12.1.
Η οικολογική μετάβαση των ΕΑΠ μπορεί να ευοδωθεί μόνον εάν οι περιοχές αυτές διαθέτουν το ειδικευμένο εργατικό δυναμικό που χρειάζονται για να παραμείνουν ανταγωνιστικές.
Η εκπαίδευση και η κατάρτιση έχουν καίρια σημασία για την αύξηση της ευαισθητοποίησης και την ενίσχυση των δεξιοτήτων στα της πράσινης οικονομίας σε μέσα όπως το πράσινο σκέλος του Erasmus+ και η συμμαχία «Εκπαίδευση για το Κλίμα».
Με το ευρωπαϊκό θεματολόγιο δεξιοτήτων για τη βιώσιμη ανταγωνιστικότητα, την κοινωνική δικαιοσύνη και την ανθεκτικότητα, η Ευρωπαϊκή Επιτροπή εφαρμόζει εμβληματικές δράσεις για τον εφοδιασμό των ανθρώπων με τις κατάλληλες δεξιότητες που απαιτούνται για την πράσινη και την ψηφιακή μετάβαση.
Στο πλαίσιο του θεματολογίου, η Ευρωπαϊκή Επιτροπή διευκολύνει επίσης την ανάπτυξη δεσμεύσεων για την επανειδίκευση και την αναβάθμιση των δεξιοτήτων σε όλα τα βιομηχανικά οικοσυστήματα.
Οι ΕΑΠ πρέπει να ενσωματωθούν πλήρως σε αυτές τις εμβληματικές δράσεις της Ευρωπαϊκής Επιτροπής μέσω της εφαρμογής ειδικού προγράμματος εργασίας.
1.12.2.
Η ΕΟΚΕ καλεί την Ευρωπαϊκή Επιτροπή να εντείνει τις προσπάθειες για τη μείωση των ανισοτήτων στις ΕΑΠ, καθώς η πανδημία COVID-19 επηρέασε τις σχετικές προσπάθειες.
Οι ΕΑΠ θεωρούνται περιοχές που πλήττονται από συνεχιζόμενες ανισότητες.
Οι ερμηνείες των εννοιών του «κέντρου» και της «περιφέρειας» προσφέρουν αρκετές εξηγήσεις για την κατανομή του πλούτου σε μια οικονομία όπου οι σχέσεις είναι συχνά ανισόρροπες.
Η ενίσχυση της οικονομικής, κοινωνικής και εδαφικής συνοχής είναι ένας από τους κύριους στόχους της ΕΕ.
1.13. Η ΕΟΚΕ καλεί την Ευρωπαϊκή Επιτροπή να μεριμνήσει έτσι ώστε η διαδικασία ανάκαμψης να σέβεται τις κοινωνικές ανάγκες, ενώ θα παραμένει ομοιογενής και ισορροπημένη σε περιφερειακό επίπεδο.
Εμμένει δε στην ανάγκη εκτίμησης μιας περιοχής στο σύνολό της για την αναζήτηση εξατομικευμένων λύσεων.
1.13.1.
Η ΕΟΚΕ καλεί την Ευρωπαϊκή Επιτροπή να λάβει μέτρα για τη διασφάλιση της πρόσβασης των ΕΑΠ στον ψηφιακό κόσμο.
Στις ΕΑΠ, περισσότερο από ό,τι αλλού, η αδυναμία διασφάλισης ευρείας και αξιόπιστης πρόσβασης στην ψηφιακή τεχνολογία καθώς και η αποτελεσματική χρήση των σχετικών πόρων οξύνουν τις ανισότητες.
Ωστόσο, το προϋπάρχον ψηφιακό χάσμα έχει διευρυνθεί και η πανδημία έχει επιτείνει ορισμένες ανισότητες, αφήνοντας ορισμένους πολίτες στο περιθώριο της ψηφιακής επιτάχυνσης.
Η απασχόληση, η εκπαίδευση, η υγεία και οι δημόσιες υπηρεσίες σίγουρα θα εξαρτώνται όλο και περισσότερο από τις ψηφιακές τεχνολογίες.
1.13.2.
Η ΕΟΚΕ ζητεί από την Ευρωπαϊκή Επιτροπή να καταβάλλει συνεχή προσπάθεια στον τομέα της έρευνας και της καινοτομίας, που είναι απαραίτητος για την αξιοποίηση του συνόλου των ευκαιριών που δημιουργούν οι ιδιαιτερότητες των ΕΑΠ όσον αφορά τους ωκεανούς, τις θάλασσες και τους θαλάσσιους πόρους, και πρέπει να τους δοθεί προτεραιότητα, δεδομένου του υψηλού τους δυναμικού για την τόνωση των οικονομιών, τη δημιουργία ποιοτικής απασχόλησης και την εξασφάλιση της ευζωίας των πολιτών.
Αυτό αφορά μεγάλη ποικιλία επιχειρήσεων κάθε μεγέθους, είναι δε καθοριστικής σημασίας τόσο για την ανάπτυξη των παραδοσιακών δραστηριοτήτων όσο και για τη δημιουργία νέων εμπορικών ευκαιριών, που θα συμβάλουν με τη σειρά τους στην προσέλκυση των νέων.
1.14. Η ΕΟΚΕ καλεί την Ευρωπαϊκή Επιτροπή να υλοποιήσει ένα μεγάλο έργο πρόσβασης στην ύδρευση και την αποχέτευση στο πλαίσιο των μελλοντικών επιχειρησιακών προγραμμάτων των ΕΑΠ.
Τα μεγάλα αυτά έργα θα πρέπει να τελούν υπό την άμεση διαχείριση της Ευρωπαϊκής Επιτροπής.
Τα μεγάλα έργα κινητοποιούν επενδύσεις μεγάλης κλίμακας με μοναδιαία αξία άνω των 50 εκατ.
ευρώ και υποστηρίζονται από τα ταμεία της πολιτικής συνοχής της ΕΕ.
Ωφελούν άμεσα τα κράτη μέλη και τους πολίτες τους με τη δημιουργία καλύτερων υποδομών και νέων θέσεων εργασίας, δημιουργώντας υγιέστερο περιβάλλον, καθώς και νέες επιχειρηματικές ευκαιρίες.
1.14.1.
Στις ΕΑΠ της Γαλλίας, οι κάτοικοι δεν έχουν πρόσβαση σε πόσιμο νερό, και το σύστημα αποχέτευσης είναι συχνά δυσλειτουργικό.
Η πρόσβαση σε πόσιμο νερό και σε αποχέτευση είναι άρρηκτα συνδεδεμένη με το δικαίωμα στη ζωή και την ανθρώπινη αξιοπρέπεια, καθώς και με την ανάγκη για ένα ικανοποιητικό επίπεδο διαβίωσης. 1.15.
Η ΕΟΚΕ ζητεί την εκπόνηση επικαιροποιημένης ανακοίνωσης όσον αφορά τις αναλύσεις που πραγματοποιήθηκαν με θέμα την κατάσταση των ΕΑΠ ως προς το φαινόμενο της μετανάστευσης.
Προτείνει τη διαπεριφερειακή συνεργασία απέναντι στις μεταναστευτικές ροές και ζητεί την εφαρμογή στις εν λόγω περιφέρειες του νέου ευρωπαϊκού συμφώνου για τη μετανάστευση, το οποίο επιτρέπει την εφαρμογή «μηχανισμού υποχρεωτικής αλληλεγγύης» λόγω «μεταναστευτικών πιέσεων». 2.
Γενικές παρατηρήσεις 2.1.
Οι ΕΑΠ, οι οποίες βρίσκονται σε πολλές γεωγραφικές λεκάνες, προσδίδουν στην Ευρώπη μια γεωστρατηγική, οικονομική και πολιτισμική θέση στα σύνορα πολλών ηπείρων και της προσφέρουν μοναδικά πλεονεκτήματα.
Αυτά τα πλεονεκτήματα διακρίνονται από εγγενή προστιθέμενη αξία και αποτελούν τα φυσικά στηρίγματα για τη συνεργασία της ΕΕ με τρίτες χώρες, ακόμη και εκτός των γεωγραφικών τους περιοχών.
Συμβάλλουν στη διεθνή επιρροή της Ευρώπης και χαρακτηρίζονται από μοναδικές πιθανές λύσεις που μπορούν να εφαρμοστούν για την εξεύρεση λύσεων στα ζητήματα που αντιμετωπίζει η ΕΕ.
Η Ευρωπαϊκή Επιτροπή ανακοίνωσε την έκδοση μιας νέας ανακοίνωσης —υπό τη γαλλική Προεδρία του Συμβουλίου της ΕΕ— με θέμα την επικαιροποίηση της στρατηγικής εταιρικής σχέσης της Ευρωπαϊκής Επιτροπής με τις εν λόγω περιοχές. 2.2.
Η αξιοποίηση των εντοπιζόμενων πλεονεκτημάτων εξαρτάται, σε μεγάλο βαθμό, από την ικανότητα της ΕΕ να συμμετέχει σε διάλογο με όλους τους πολίτες της.
Η κοινωνία των πολιτών πρέπει να βοηθήσει τους διαφόρους συναρμοδίους (κράτη, περιφέρειες, ΟΤΑ, τοπικές κοινότητες, σχολεία, επιχειρήσεις και άτομα) να αναγνωρίσουν ότι οι ΕΑΠ μπορούν να ευνοήσουν την ανάληψη πολλαπλών απτών επιχειρησιακών δράσεων για να επιταχυνθεί η επίτευξη στόχων βιώσιμης ανάπτυξης.
Η μέτρηση του αντικτύπου θα μπορούσε να εφαρμοστεί σε διάφορους τύπους αναγκών (αλιεία, γεωργία και εξέλιξη μοντέλων· πολιτισμός και ανάδειξη του κλάδου· απασχόληση και επιμόρφωση· εκπαίδευση και κινητικότητα των νέων· επιχειρηματική ανάπτυξη· περιβάλλον, ενέργεια και κλιματικά ζητούμενα· μετανάστευση).